NARODNA SKUPŠTINA

Odbor za dijasporu i Srbe u regionu

09 Broj: 06-2/59-17

21. april 2017. godine

B e o g r a d

Z A P I S N I K

SA ŠESTE SEDNICE ODBORA ZA DIJASPORU I SRBE U REGIONU

Sednica je održana u sredu, **19. aprila 2017**. godine u sali II Doma Narodne skupštine sa početkom u **14.00 časova**.

 Sednicom je predsedavao mr Ivan Kostić, predsednika Odbora.

Sednici su prisustvovali Miodrag Linta, zamenik predsednika Odbora i članovi Odbora: Blaža Knežević, mr Jadranka Jovanović, Aleksandar Čotrić, Vlado Babić, dr Ljubinko Rakonjac, Vladimir Đurić i Dragan Veljković.

 Sa sednice opravdano odsutni: Aleksandar Marković, Goran Nikolić, Marjana Maraš, Ljiljana Mihajlović, Radoslav Milojičić, dr Ivan Bauer, Dejan Šulkić i Milorad Mirčić.

 Pored članova Odbora sednici je prisustvovala u ime Ministarstva spoljnih poslova ambasadorka dr Ljiljana Nikšić.

Predsednik je pozdravio prisutne i na osnovu evidencije u elektronskom sistemu, konstatovao da je prisutna većina od ukupnog broja članova i da postoje uslovi za rad i odlučivanje. Predsedavajući je predložio sledeći

**D n e v n i r e d**

1. Dogovor o održavanju izložbe „Istina o Jasenovcu-pravo na nezaborav“
2. Razno

Na predlog predsednika, Odbor je jednoglasno usvojio predloženi dnevni red.

Pre prelaska na rad po tačkama dnevnog rada, Odbor je usvojio zapisnike sa četvrte i pete sednice Odbora.

Predsednik Odbora je u svom uvodnom izlaganju povodom održavanja izložbe „Istina o Jasenovcu-pravo na nezaborav“ istakao, da prvi put u istoriji višestranačkog parlamentarizma u Srbiji od devedesetih godina tema Jasenovac je stavljena na dnevni red jednog skupštinskog odbora i da je velika čast što je upravo Odbor za dijasporu i Srbe u regionu na svojoj trećoj sednici održanoj 06. oktobra 2016. godine imao na dnevnom redu tačku: „Zaštita kulture sećanja na srpske žrtve genocida i žrtve Holokausta“. Odbor je razmatrao ovu tačku u cilju zaštite kulture sećanja i podsećanja na istorijske činjenice stradanja Srba, Jevreja i Roma u Drugom svetskom ratu. On je podsetio da je tematska sednica održana u koordinaciji sa Ministarstvom spoljnih poslova, sa srpskom i jevrejskom akademskom dijasporom i u prisustvu velikog broja zvanica. U daljem obraćanju, predsedavajući je istakao da je ova tema veoma značajna za srpsku naučnu javnost i celu političku scenu Republike Srbije. Temom Jasenovca treba da se bavimo kroz institucije sistema Republike, naglasio je Kostić. Kada je u pitanju hronologija i kontinuitet aktivnosti Odbora za dijasporu i Srbe u regionu i Odeljenja za migracionu politiku, dijasporu i socijalne sporazume Ministarstva spoljnih poslova, predsedavajući je rekao da se radi o podizanju „srpsko –jevrejskog“ bedema pred revizijom istorije o zajedničkom stradanju u NDH i Jasenovcu. On je ukazao na značaj održavanja Centralne manifestacije dana Holokausta 27. januara 2017. godine u Ujedinjenim nacijama i organizovanja Izložbe o Jasenovcu „Jasenovac-pravo na nezaborav“, na kojoj je i sam prisustvovao, kao predsednik Odbora, a šef srpske delegacije u Njujorku je bio specijalni izaslanik premijera mr Vladimir Božović. Presednik Odbora je naglasio da je neophodno kontinuirano upoznavanje međunarodne javnosti sa stradanjima Srba, Jevreja i Roma u NDH i istakao potrebu redovnog prisustva srpske delegacije obeležavanju Dana Holokausta 27. januara u UN. Prisutne je podsetio da su u materijalu za sednicu dobili Izveštaj o poseti Njujorku, SAD u periodu od 26. do 30. januara 2017. godine. U daljem izlaganju je ukazao na značaj potpisivanja Memoranduma o saradnji između Ministarstva prosvete, nauke i tehnološkog razvoja i Instituta za Holokaust Šem Olam. Cilj svih navedenih aktivnosti je promovisanje i upoznavanje međunarodne javnosti sa činjenica o stradanju Srba u Jasenovcu i prevencija da nam se ne ponove stradanja, koja su se desila u Drugom svetskom ratu. S tim u vezi je naglasio potrebu donošenja Deklaracije o stradanju Srba u dvadesetom veku u Narodnoj skupštini, kao i donošenja Rezolucije u Ujedinjenim nacijama o stradanju Srba, Jevreja i Roma u Drugom svetskom ratu.

On je prisutnima predložio da Odbor za dijasporu i Srbe u regionu da podršku za otvaranje Izložbe „Jasenovac-pravo na nezaborav“ koja je u organizaciji srpske i jevrejske akademske dijaspore i koja se realizuje uz podršku OMD Ministarstva spoljnih poslova Republike Srbije. Postavka Izložbe bi bila u Centralnom holu Doma NS u periodru od 28. aprila do 10. maja 2017. godine. Imajući u vidu činjenicu da se u toku preliminarnih aktivnosti u vezi sa pripremama za navedenu izložbu javila potreba za određenim finansijskim sredstvima za troškove organizacije izložbe, kao i troškove puta i smeštaja jevrejske delegacije, predsednik je predložio da se Odbor izjasni da li je saglasan da su za tu namenu neophodna sredstva u okvirnom iznosu od 260.000,00 dinara i da se, s tim u vezi zatraži saglasnost za odobrenje navedenih sredstava od predsednice i generalnog sekretara i Narodne skupštine. Na kraju izlaganja, predsedavajući je obavestio prisutne da će predložiti predsednici Narodne skupštine da otvori Izložbu.

Predsednik Odbora je nakon izlaganja dao reč dr Ljiljani Nikšić, ambasadorki, načelnici Odeljenja za migracionu politiku, dijasporu i socijalne sporazume u MSP.

Dr Nikšić se zahvalila na pozivu i istakla važnost i značaj teme, posebno kada se radi o zaštiti kulture sećanja na stradanja srpskog naroda. Ona je dodala da nije dovoljno što mi znamo, nego je potrebno da istinu znaju i drugi i to kako u regionalnim okvirima, tako i šire. S obzirom da se radi o jednoj istorijskoj činjenici, da su se desili stravični zločini, ova tema treba da uđe u školske programe. Narod koji ne pamti svoja stradanja, osuđen je da mu se ta stradanja ponove. Dr Ljiljana Nikšić je posebno istakla aktivnosti i pomoć koju je Ministarstvo spoljnih poslova pružilo u cilju umrežavanja srpske i jevrejske akademske dijaspore, naročito od 2016. godine na podizanju bedema pred revizijom istorije o zajedničkom stradanju u NDH i Jasenovcu.

Pošto nije bilo prijavljenih za diskusiju po prvoj tački dnevnog reda, predsedavajući je predložio da se u cilju nastavka aktivnosti, koje je Odbor započeo na svojoj Trećoj sednici na temu: „Zaštita kulture sećanja na srpske žrtve genocida i žrtve Holokausta“ izložba „Istina o Jasenovcu-pravo na nezaborav“ postavi u centralnom holu Doma Narodne skupštine u periodu od 28. aprila do 10. maja 2017. godine. Takođe je predložio da se Odbor izjasni u vezi sredstava u iznosu 260.000,00 dinara za navedene troškove izložbe.

 Odbor je jednoglasno odlučio da se izložba „Istina o Jasenovcu-pravo na nezaborav“ postavi u centralnom holu Doma Narodne skupštine u periodu od 28. aprila do 10. maja 2017. godine. Odbor se saglasio da su u svrhu otvaranja i održavanja Izložbe neophodna određena finansijska sredstva (u okvirnom iznosu od 260.000,00 dinara) o čemu će obavestiti predsednika i generalnog sekretara Narodne skupštine sa zahtevom za njihovu saglasnost za odobrenje navedenih finansijskih sredstava.

Po tački Razno nije bilo prijavljenih za reč.

Sednica je završena u 14,50 časova.

Tonski snimak je sastavni deo ovog zapisnika

 SEKRETAR ODBORA PREDSEDNIK ODBORA

 Vesna Matić Vukašinović mr Ivan Kostić